Diari Oficial de la Generalitat Valenciana


Sumari del DOGV 5439, del 30-01-2007 (2007/1005)

RESOLUCIÓ de 16 de gener de 2007, de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes destinades a la promoció i difusió de la imatge de les destinacions turístiques de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5439

Data del DOGV
:   30-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/1005


Data del document
:   16-01-2007

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * ajuda pública
    * organització patronal
    * turisme
    * indústria hotelera
    * turisme rural
    * promoció comercial
    * suport econòmic
    * publicitat

D'acord amb la Llei 3/1998, de 21 de maig, de la Generalitat i amb el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, figura entre els objectius de l'administració turística valenciana la promoció i difusió de l'oferta turística de la Comunitat Valenciana, dins i fora del seu àmbit territorial. Amb això es pretén comunicar al públic nacional i internacional una imatge atractiva de la Comunitat Valenciana i promocionar la diversitat dels seus productes turístics amb l'objectiu últim de mantindre el lideratge com a destí turístic.
Amb este objectiu, fent ús de la potestat de foment que dites normes establixen a favor de l'Agència Valenciana del Turisme, amb l'experiència acumulada en relació amb l'aplicació d'esta regulació en exercicis anteriors s'establix que els beneficiaris seran les associacions empresarials del sector turístic de la Comunitat Valenciana. Estes ajudes pretenen constituir, per tant, una línia àgil de resposta al sector per a actuacions publicitàries en situacions conjunturals que requerisquen un suport específic, a partir de la bona imatge de les pròpies associacions en els seus assentaments socials.
Per tot el susdit i, en virtut de les facultats que em conferix l'article 5 del mencionat Decret 209/2004, tenint en compte el Decret 9/2000, de 25 de gener, del Govern Valencià, sobre concessió d'ajudes en matèria de turisme, l'Orde de 12 de gener de 2007, d'esta Conselleria de Turisme, sobre concessió d'ajudes per a creació, modernització i millora de l'oferta turística de la Comunitat Valenciana i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat i la Llei 38/2003, de 17 de novembre, General de Subvencions, així com el Reglament aprovat per Reial Decret 887/2006, de 21 de juliol.
DECRETE
CAPÍTOL I
Règim d'ajudes
Article 1. Objecte
1. L'objecte de les ajudes consistix en el suport a la realització d'actuacions de promoció dirigides a difondre la imatge de les destinacions turístiques de la Comunitat Valenciana.
2. El règim d'ajudes s'aplicarà tal com es determina en els articles següents.
Article 2. Línia pressupostària.
L'import global màxim destinat a atendre les subvencions a què es referix la present resolució serà de 800.000 euros, a càrrec del capítol IV, programa 32 "Incentius", subprograma 324 "Suport difusió imatge destinacions turístiques", del pressupost de l'Agència Valenciana del Turisme per al 2007.
Article 3. Actuacions subvencionables.
1. Les subvencions objecte d'esta convocatòria tindran com a finalitat atendre les despeses derivades de la realització d'actuacions de promoció dirigides a la difusió de la imatge de les diferents destinacions turístiques de la Comunitat Valenciana.
En concret seran objecte de subvenció, entre altres, les actuacions següents:
a) Campanyes publicitàries de comunicació en mitjans.
b) Elaboració i edició de material promocional.
c) Participació en fires.
d) Accions de promoció en l'exterior i de recepció de touroperadors, periodistes o altres organitzacions que contribuïsquen a la difusió i promoció dels destins turístics.
e) Confecció, disseny i difusió de pàgines web i, en general, projectes de màrqueting on line que afavorisquen la promoció dels llocs web "client-orientats" en internet
f) Excepcionalment aquelles que, segons el parer de l'Agència Valenciana del Turisme, contribuïsquen a la consecució de l'objecte descrit amb anterioritat, inclús respecete a la dotació per a equipament i millora efectiva de la imatge de la seu social de l'associació.
2. Amb caràcter general, les actuacions objecte de subvenció hauran de contribuir de manera rellevant a la promoció i difusió turística d'un destí, a través dels diferents mecanismes publicitaris del beneficiari. Queden excloses de subvenció les activitats promocionals organitzades en la Comunitat Valenciana.
3. No podran incloure's entre les partides a subvencionar els lloguers de locals, despeses d'oficina, consums d'energia o altres subministraments i, en general, tots aquells que no estiguen estrictament vinculats a la realització de l'esdeveniment segons el parer de l'Agència Valenciana del Turisme. En cap cas no s'atendran les despeses de personal.
4. L'import de l'ajuda serà fins al 60% del pressupost aprovat de l'actuació, amb el límit de 60.000 Euros.
5. Les ajudes que s'establixen en la present resolució tindran la consideració de subvenció a fons perdut.
6. Només serà subvencionable l'IVA satisfet per l'adquisició de béns i servicis quan el beneficiari acredite documentalment l'exempció o no subjecció al dit impost o que l'import de l'impost forma part del cost de l'actuació subvencionable, no sent susceptible de recuperació o compensació.
7. L'import de les subvencions o ajudes que es concedisquen en cap cas no podrà ser de tal quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a desplegar pel beneficiari.
Article 4. Beneficiaris
Podran sol·licitar ajudes les associacions empresarials del sector turístic, d'àmbit comarcal, provincial o autonòmic, radicades en la Comunitat Valenciana.
CAPÍTOL II
Procediment.
Article 5. Presentació de sol·licituds i documentació
1. Els sol·licitants hauran de presentar la documentació següent:
a) Instància de sol·licitud en imprés normalitzat, segons model que figura en l'annex I de la present resolució i disponible en www.comunitat-valenciana.com/institucional.
b) Documentació acreditativa i identificativa de l'associació sol·licitant
c) DNI o document equivalent dels representants legals de l'associació, així com acreditació de la seua representació.
d) Fotocòpia del CIF/NIF.
e) Documentació acreditativa de trobar-se al corrent de les obligacions tributàries i davant la Seguretat Social, en els termes establits en l'Orde de 30 de maig de 1996 de la Conselleria d'Economia, Hisenda i Ocupació:
- Alta referida a l'exercici corrent, o últim rebut de l'Impost d'Activitats Econòmiques (IAE), completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà esta circumstància per mitjà de declaració responsable.
- En cas de no autoritzar la seua obtenció per l'Agència Valenciana del Turisme, hauran d'aportar-se els documents següents:
- Certificat de l'Agència Tributària.
- Certificat de la Conselleria d'Economia, Hisenda i Ocupació acreditatiu que el sol·licitant no té deutes de naturalesa tributària amb la Generalitat.
- Certificat de la Tresoreria de la Seguretat Social.
f) Declaració del sol·licitant sobre les ajudes que haja sol·licitat o obtingut per a les mateixes actuacions per a les que sol·licita la subvenció.
g) Fitxa de manteniment de tercers (dades bancàries), segons model obtingut en el servidor www.comunitat-valenciana.com/institucional, així com certificat de l'entitat bancària acreditatiu de la titularitat del compte designat.
h) Declaració responsable de no estar sotmés en les prohibicions per a obtindre la condició de beneficiaris establides en l'article 13, apartat 2 i següents, de la Llei 38/2003, de 17 de novembre, General de Subvencions.
i) Pressupost detallat per partides, calendari d'execució i memòria descriptiva de l'actuació a desenvolupar que contemple, entre altres, els aspectes següents:
- Definició i objectius de l'actuació.
- En el cas de campanyes en mitjans de comunicació, calendari i pla de mitjans i maqueta de la creativitat de la campanya, incloent la ubicació de la marca turística de la Comunitat Valenciana.
j) Quan l'import de la despesa subvencionable supere la quantia de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no existisca en el mercat suficient nombre d'entitats que els subministren, i justificació de la tria quan no recaiga en la proposta econòmica més avantatjosa.
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
3. Els sol·licitants podran executar les activitats una vegada presentat l'imprés de sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.
4. Les sol·licituds es presentaran preferentment en la seu de l'Agència Valenciana del Turisme (Av. d'Aragó 30, planta 9a, 46280 València), si bé a més, es podran presentar en els Registres dels Servicis Territorials de Turisme d'Alacant (C/ Churruca, núm. 29, 03173 Alacant), Castelló (Pl. Mª Agustina, núm. 5, 12881 Castelló), València (Pl. Alfons el Magnànim, núm. 15-2é, 46759 València), o de l'Oficina de l'administració Turística de Benidorm (Av. Joan Fuster Zaragozá, 3-1a, 03889 Benidorm), així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini de presentació de sol·licituds finalitzarà el 28 de febrer de 2007 .
6. Quan la sol·licitud no reunisca els requisits establits en l'article 70 de la Llei 30/1992, o no s'acompanye la documentació que d'acord amb esta resolució resulte exigible, es requerirà a l'interessat perquè en el termini màxim i improrrogable de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit en la petició, prèvia resolució que haurà de ser dictada en els termes que preveu l'article 42 de la dita Llei.
Article 6. Valoració de les sol·licituds i resolució del procediment
1. Per a la valoració de les sol·licituds i la concessió o denegació d'ajudes, es valorarà, entre altres aspectes:
a) El grau d'impacte de les actuacions en la promoció i difusió dels destins turístics.
b) Grau d'interés turístic de l'actuació plantejada.
c) Pla de mitjans en el cas de campanya publicitària en els mitjans de comunicació.
d) Complementarietat amb la política de promoció de l'administració Turística.
e) Viabilitat de les actuacions.
f) Importància turística de l'àmbit que representa l'associació.
g) Capacitat de representació del sector turístic de l'associació i la seua seu.
h) Esforç pressupostari de l'administració turística en la promoció i difusió de la imatge del destí/actuació.
i) Caràcter nou de l'actuació a realitzar, valorant-se especialment en relació amb les noves tecnologies de la comunicació.
2. En el cas d'aquells projectes que obtinguen idèntica valoració, s'estarà a l'orde de presentació de la documentació completa per part del sol·licitant.
3. L'òrgan competent per a la instrucció del procediment de les ajudes emmarcades en la present Resolució serà l'Àrea de Producte i concretament, el seu Servici d'Assistència Turística i Incentius. El dit òrgan, una vegada estudiades les sol·licituds d'acord amb els criteris assenyalats, traslladarà dels expedients i del procés anterior a una Comissió avaluadora amb la composició següent:
Presidenta: el cap de l'Àrea de Producte.
Vicepresident: el cap del Servici d'Assistència Turística i Incentius.
Vocals:
Un representant de l'Àrea Jurídica.
Un representant del Departament Economicofinancer.
El cap del Servici Territorial d'Alacant.
El cap del Servici Territorial de Castelló.
El cap del Servici Territorial de València.
El cap de l'Oficina d'Administració Turística de Benidorm.
El cap de la Secció d'Incentius del Servici d'Assistència Turística i Incentius, que actuarà com a secretari.
4. Dita Comissió d'avaluació elevarà proposta de concessió o denegació d'ajudes, així com de la quantia de les mateixes i, si és el cas, de les condicions i obligacions que afecten el desplegament del projecte, a la consellera de Turisme, que resoldrà sobre la seua concessió.
5. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Les subvencions concedides seran publicades en el Diari Oficial de la Comunitat Valenciana amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
7. El termini màxim per a resoldre les sol·licituds que es formulen serà de sis mesos comptats des de la data de finalització del termini de presentació de sol·licituds. Si la documentació exigida no estiguera completa, el termini es computarà a partir del dia de la correcta presentació d'aquella. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
8. Les resolucions a què es referix el paràgraf anterior esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos a comptar del següent al de la notificació de la resolució. Així mateix, d'acord amb el que preveu els articles 116 i 117 de la Llei 30/1992, podrà interposar-se recurs potestatiu de reposició davant de la consellera de Turisme, en el termini d'un mes a comptar de l'endemà de la notificació de la resolució.
Article 7. Incidències posteriors a la concessió
El cap de l'Àrea de Producte resoldrà les incidències que es produïsquen després de la resolució de concessió i, en especial, els supòsits de:
- Modificacions justificades pel beneficiari de les actuacions previstes inicialment, entre elles, canvis en les característiques tècniques del mateix.
- Pròrrogues del termini per a l'aportació de documents acreditatius de l'execució del projecte, a l'efecte de liquidació d'ajuda.
Article 8. Obligacions del beneficiari
Són obligacions del beneficiari:
a) Acreditar el compliment de requisits i condicions que determinen la concessió o gaudi de l'ajuda.
b) El sotmetiment a les actuacions de control financer que corresponguen.
c) Comunicar a l'Agència Valenciana del Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
d) La realització de l'activitat per a la que va ser concedida la subvenció, que serà d'exclusiva responsabilitat de l'entitat. Així mateix, seran a càrrec seu els mitjans humans i materials que precisen per al seu compliment, havent de sol·licitar aquells permisos, autoritzacions i llicències corresponguen a la naturalesa de l'activitat a realitzar.
e) En les actuacions de difusió i promoció objecte de subvenció haurà de figurar de manera preferent el logotip de l'Agència Valenciana del Turisme i d'aquelles altres entitats que requerisca l'actualitat destacable a este efecte i que, prèviament, han de ser consensuats per a la seua definició.
f) Qualssevol altres previstes en l'article 14 de la Llei 38/2003, de 17 de novembre, General de Subvencions.
Article 9. Liquidació d'ajudes
1. L'actuació objecte de subvenció haurà d'estar finalitzada en la seua totalitat amb anterioritat al dia 30 de novembre de 2007.
2. El lliurament de la subvenció es produirà d'una sola vegada, amb justificació prèvia d'haver sigut executada l'actuació incentivable, per mitjà de la presentació de documentació original probatòria tant de la despesa com del pagament efectuats. Amb caràcter indicatiu, s'admetran com a justificants de pagament: el rebut del proveïdor (per a despeses d'escassa quantia), justificant de transferència (si englobara diverses factures, s'haurà d'aportar relació detallada d'estes), extracte de càrrec en compte bancari, resguards de girs, depòsits en fedataris públics (notaris), etc.
3. La presentació dels justificants a què es fa referència en l'apartat anterior s'efectuarà en el termini d'un mes des de la finalització de les activitats subvencionades i, en tot cas, abans del dia 15 de desembre de 2007.
4. A la documentació justificativa del punt 2 s'acompanyarà acreditació de l'import, procedència i aplicació dels fons propis i, si és el cas, d'altres subvencions o recursos amb què, a més de la subvenció, hagen sigut finançades les actuacions. Amb este fi, el beneficiari presentarà una declaració responsable sobre la disponibilitat de fons propis per a finançar la part del gasto no subvencionat. Així mateix, haurà de justificar-se el compliment formal de les obligacions fiscals i enfront de la Seguretat Social, quan s'efectue el pagament en exercicis posteriors al de la concessió, d'acord amb les disposicions vigents en la matèria.
Article 10. Control i inspecció
l'Agència Valenciana del Turisme vigilarà l'adequada aplicació de les ajudes, i per a això podrà realitzar les inspeccions, comprovacions i demanar la informació que considere oportuna, sense perjuí d'altres actuacions inspectores o de comprovació que pogueren desenvolupar-se a instàncies de la Intervenció General de la Conselleria d'Economia, Hisenda i Ocupació o altres organismes competents.
Article 11. Pèrdua del dret al cobrament de la subvenció
L'alteració d'alguna de les característiques del projecte o activitat aprovats, l'incompliment de condicions i terminis establits en la resolució, la nul·la execució o execució parcial de la inversió, la falta o incompleta justificació de les despeses efectivament realitzades, la concessió després de la presentació de la sol·licitud d'altres ajudes públiques o privades que en el seu conjunt excedisquen dels límits establits o la concurrència d'alguna de les causes previstes en l'article 37 de la Llei 38/2006, General de Subvencions, podrà donar lloc a la minoració total o parcial de la subvenció concedida.
Article 12. Revocació i reintegrament de l'ajuda concedida
L'incompliment pel beneficiari de qualsevol dels requisits, condicions i la resta de circumstàncies que van donar lloc a la concessió de la subvenció, la variació de la finalitat de la inversió o actuació o la falta de justificació de la realització del projecte, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la revocació de la subvenció concedida i l'obligació de reintegrar les ajudes percebudes i els corresponents interessos de demora des del moment del pagament de la subvenció. En la tramitació del procediment es garantirà, en tot cas, el dret d'audiència de l'interessat. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per l'interessat.
DISPOSICIONS FINALS
Primera
El secretari autonòmic de Turisme i director de l'Agència Valenciana del Turisme queda facultat per a dictar les disposicions i adoptar les mesures que considere oportunes per al desplegament i aplicació del que disposa esta resolució.
Segona
La present resolució entrarà en vigor l'endemà de la seua publicació en el Diari Oficial de la Comunitat Valenciana.
Contra esta resolució, que posa fi a la via administrativa, podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la seua publicació i, potestativament, podrà interposar-se recurs de reposició davant de la presidenta de l'Agència Valenciana del Turisme, en el termini d'un mes, a comptar de l'endemà de la seua publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciósa Administrativa.
València, 16 de gener de 2007.- La consellera de Turisme i presidenta de l'Agència Valenciana del Turisme: Mª Milagrosa Martínez Navarro.